Peter Skaarup (DF), 1998-04-23:
I Dansk Folkeparti må vi nok sige, at vi har fulgt en meget interessant debat i dag.
Vi har fulgt en debat, hvor regeringens parlamentariske grundlag i de sager, vi har til behandling, f.eks. om afsendelse af en dansk styrke til Vestsahara, efter vores opfattelse ikke har været til stede.
med meget, meget kritiske bemærkninger til det engagement, Danmark skal i gang med.
Venstre har bl.a. været inde på, at Vestsaharaaktionen ikke ligger inden for rammerne af Den Internationale Brigades arbejdsområde.
Ifølge bestemmelserne skal det først og fremmest være en europæisk indsats, der ydes via denne brigade, selv om det godt kan ske, der er nogle andre tilfælde, den skal deltage i.
Men det er først og fremmest
en europæisk indsats, og det her kan jo ikke siges at være en europæisk indsats.
De Konservative var inde på nogle tanker om, at det kommer til at gå ud over de øvrige forsvarsbevillinger.
Det er karakteristisk, at man med dette forslag ønsker at hvirvle Danmark ind i aktioner, som man for bare 20-30 år siden ikke på nogen måde kunne have forestillet sig, at Danmark ville være gået ind i.
Vi er inde på et spor i den danske forsvarspolitik, hvor man efterhånden først og fremmest koncentrerer sig om de forkromede internationale aktioner, og hvor Danmark åbenbart skal være medvirkende i et verdenspolitiarbejde, hvor man render rundt alle mulige steder og kontrollerer, om menneskerettigheder og andre ting bliver overholdt.
Det er klart, at det gør man ikke alle steder, og det er altså Dansk Folkepartis opfattelse, at vi ikke kan være aktive deltagere i forbindelse med alle de tilfælde af ufred, der er rundt omkring i verden.
Det er også karakteristisk for dette forslag om at sende danske soldater til Vestsahara, som er meget langt væk, at ingen andre nordiske lande er med i den aktion, der er tale om. Dansk Folkeparti synes, at det kan da godt være - og vi vil have lov til at tage stilling fra sag til sag - at Danmark nogle gange skal være med til at løse forskellige konflikter rundt omkring i verden.
Men det kan bare ikke være rigtigt, at vi hver eneste gang, der er tale om en international aktion, skal være i front og være et af de få lande - i dette tilfælde fem - som ønsker at bidrage med soldater og de penge, det koster skatteyderne.
Man regner med, at der skal tages 60 mio. kr. netto fra forsvarets internationale konto, og det er efter vores opfattelse 60 mio. kr. for meget.
Det kan godt være, at man i Vestsahara har været fornuftige og har ydet et stort stykke arbejde for at få denne folkeafstemning, der måske kan bringe fred i landet.
Men vi kan bare ikke se i Dansk Folkeparti, hvad det vedrører
de danske skatteydere, at man har lavet en fornuftig indsats og er nået frem til, at der måske skal være en folkeafstemning i Vestsahara.
Vi er af den grundopfattelse, at Venstre og De Konservative burde melde klart ud og uddybe de bemærkninger, de er kommet med heroppefra, ved at sige: Vi kan godt se, at Danmark i nogle tilfælde skal være med til at yde bistand i andre lande og prøve at rette op på ufredelige forhold, men i dette tilfælde ønsker vi at stå af.
Derfor kunne jeg godt tænke mig, at Venstre og De Konservative kom med det klare signal, at de ikke vil være regeringens parlamentariske grundlag længere, når det drejer sig om aktioner så langt fra dansk territorium og NATO-territorium som i Vestsahara.
Vi kunne også godt tænke os at spørge, om regeringen ikke kunne forestille sig en situation, hvor man ville sige nej til at deltage i en international aktion, og om regeringen på noget tidspunkt indtil dato har sagt nej til en international aktion.
Vi har svært ved at finde nogen tilfælde, hvor der er sendt internationale styrker af sted, og hvor Danmark har sagt nej til at være med, for Danmark er ligesom i front på området.
Samtidig må vi stadig gøre opmærksom på, at med hensyn til økonomien er der begrænsede ressourcer, og derfor kan vi altså ikke her i Danmark være med til at løse alle mulige konflikter rundt omkring i verden.
I den sidste ende er der jo tale om, at når man bruger 60 mio. kr. på et område som det her, kommer der til at mangle 60 mio. kr. på et andet område.
Det kan godt være, bevillingerne er til stede for i år, men der kommer altså til at mangle penge fremover på andre områder, hvis man bliver ved med at bruge penge her.
Vi kan kun se det som endnu et knæfald for Det Radikale Venstre, som måske i virkeligheden ønsker, at vi først og fremmest skal yde penge til fredsbevarende aktioner rundt omkring og stort set sløjfe det danske forsvar og hjemmeværnet.
Det kunne også være interessant at vide, om Det Radikale Venstre har krævet noget særligt i forbindelse med en sådan aktion i Vestsahara. Grundlæggende er vi altså modstandere af forslaget i Dansk Folkeparti, og vi vil følge meget nøje under udvalgsarbejdet, om sikkerheden er i orden for de soldater, der skal af sted, og om pengene bliver brugt på den rigtige måde.
Vi kan ikke acceptere forslaget.